b'\n_START_ARTICLE_\nFranc Miklo\xc5\xa1i\xc4\x8d\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani osnovni \xc5\xa1oli v doma\xc4\x8dem Ljutomeru in gimnaziji, ki jo je obiskoval v Vara\xc5\xbedinu in Mariboru, je leta 1838 doktoriral iz filozofije na gra\xc5\xa1ki univerzi. Tam je nekaj \xc4\x8dasa predaval in \xc5\xa1tudiral pravo, iz katerega je leta 1840 doktoriral \xc5\xa1e na dunajski univerzi._NEWLINE_Pravo je opustil in se posvetil \xc5\xa1tudiju slovanskih jezikov, ter se leta 1844 zaposlil v dunajski dvorni knji\xc5\xbenici, ter istega leta objavil kriti\xc4\x8dno recenzijo Boppove Primerjalne  gramatike, \xc4\x8demur je sledila vrsta izjemno poglobljenih del, ki so v takratni slovanski filologiji napravila pravo revolucijo._NEWLINE_Po Kopitarjevi smrti je postal tudi cenzor za slovanske, romunske in gr\xc5\xa1ke knjige; med drugim je leta 1846 cenzuriral tretjo in \xc4\x8detrto kitico Pre\xc5\xa1ernove Zdravljice._NEWLINE_V \xc4\x8dasu pomladi narodov je postal predsednik dunajskega dru\xc5\xa1tva Slovenija in sooblikoval program Zedinjene Slovenije, ki so ga dunajski Slovenci 20. aprila 1848 javno naslovili na svoje rojake, ter narodni poslanec v zgornjem domu avstrijskega dr\xc5\xbeavnega zbora. Junija tega leta se je v Pragi kot zastopnik Slovencev udele\xc5\xbeil ustanovnega Vseslovanskega kongresa, kjer ga najdemo kot sopodpisnika sklica kongresa._NEWLINE_Leta 1849 je na dunajski univerzi ustanovil katedro za slavistiko; germanistika je bila ustanovljena \xc5\xa1ele naslednje leto. Postal je profesor in tri \xc5\xa1tudijska leta tudi dekan tamkaj\xc5\xa1nje filozofske fakultete, v letu 1854\xe2\x80\x931855 tudi rektor celotne dunajske univerze. Za svoje zasluge je leta 1864 prejel dedni vite\xc5\xa1ki naziv (vitez plemeniti). Bil je \xc4\x8dlan avstrijske akademije znanosti in dopisni \xc4\x8dlan francoske Acad\xc3\xa9mie des Inscriptions et Belles-Lettres._NEWLINE_Njegova \xc5\xa1tevilna dela se ne ukvarjajo le s slovanskimi jeziki, pa\xc4\x8d pa tudi z romun\xc5\xa1\xc4\x8dino, alban\xc5\xa1\xc4\x8dino, gr\xc5\xa1\xc4\x8dino in jezikom Romov. Pisal je tudi slovenska berila za gimnazijce._NEWLINE_Upokojil se je leta 1886, pet let pred svojo smrtjo.'